Vincent Bueno

Vincent Bueno (født 10. desember 1985 i Wien i Østerrike) er en østerriksk-født sanger med filippinsk bakgrunn. Han ble nasjonalt kjent i januar 2008, da han vant talentkonkurransen Musical! Die Show i regi av den østerrikske kringkasteren ORF. Bueno har også hatt flere show og konserter på Filippinene og har vært oppvarmingsartist for den filippinske sangeren Sarah Geronimo. Siden har han etablert seg som artist på Filippinene, og har platekontrakt gjennom Star Records, et underholdningsselskap under ABS-CBN. Han skulle ha representert Østerrike i Eurovision Song Contest 2020 i Rotterdam i Nederland med sangen «Alive», men konkurransen ble avlyst på grunn av koronaviruspandemien i Europa vinteren 2020. Han representerte Østerrike i Eurovision Song Contest 2021 med låten «Amen».

Bakgrunn
Bueno startet å danse som fireåring og var tidlig i gang med musikk. Faren var en tidligere sanger og gitarist i et lokalt musikkband i 1970-årene. Bueno laget egne sanger og tok kurs innen drama, dans og sang og studerte musikk og utøvende kunst ved Wiens private musikk- og kunstuniversitet. 

I 2008 vant han den tv-sendte talentkonkurransen Musical! Die Show på den østerrikske kringkasteren ORF. Seieren gjorde ham kjent i Østerrike, og siden har han dukket opp i ulike musikk- og teateroppsetninger. I 2009 deltok han i ORF-programmet Dancing Stars, Østerrikes versjon av Skal vi danse. I 2016 deltok han også i den østerrikske nasjonale finalen foran Eurovision Song Contest med sangen «All We Need Is That Love».

I kjølvannet av artistkarrieren i Østerrike, lanserte han også en karriere i Filippinene, blant annet som deltaker i musikkshowet ASAP XV i 2010 og med platekontrakt med selskapet Star Records. 

I 2019 valgte kringkasteren ORF ham til Østerrikes representant til Eurovision Song Contest 2020 i Rotterdam. Han skulle ha deltatt med sangen «Alive». På grunn av koronavirusutbruddet vinteren 2020 besluttet imidlertid EBU å avlyse konkurransen. Dette ble gjort for å hindre spredning av koronaviruset SARS-CoV-2 og den medfølgende sykdommen covid-19 i Europa. 29. mars kunngjorde den østerriksk kringkasteren ORF at Bueno i stedet fikk representere Østerrike i Eurovision Song Contest 2021 med låten «Amen». Han ble slått ut i semifinale 2 torsdag 20. mai i Rotterdam Ahoy. 

Bueno snakker tysk, engelsk og tagalog flytende.

Diskografi

Studioalbum 
 2008: Step by Step
2016: Wieder leben
 2018: Invincible
2020: On the Run

Singler 
 2009: «Sex Appeal»
 2011: «Party Hard»
 2016: «Bida Best Sa Tag-Araw» (med Angeline Quinto)
 2016: «All We Need Is That Love»
2020: «Alive»
2020: «Walking on Water»
2020: «Instant Dose»
2021: «Amen»

Referanser

Eksterne lenker 
 
 
 

 
 

 

Deltakere i Eurovision Song Contest 2020
Deltakere i Eurovision Song Contest 2021
Østerrikske sangere
Personer fra Wien